দ্বিতীয় দল হিসেবে পরের রাউন্ডে যাওয়া নিয়ে এখন লড়াইটা হবে থাইল্যান্ড, কাতার ও বাংলাদেশের। কারণ তিন দলেরই সম্ভাবনা আছে। থাইল্যান্ড দুই ড্রয়ে রয়েছে সুবিধাজনক অবস্থানে। আজ উজবেকিস্তানের বিরুদ্ধে জয় পেলে সরাসরি ৫ পয়েন্ট নিয়ে শেষ ষোলোতে চলে যাবে তারা। তখন বাংলাদেশ ও কাতার বাদ পড়ে যাবে। আর থাইল্যান্ড হেরে গেলে সম্ভাবনা জেগে উঠবে লাল-সবুজদের সামনে। কাতারকে ধরাশায়ী করতে পারলেই চার পয়েন্ট নিয়ে দ্বিতীয় রাউন্ডে পৌঁছে যাবেন জামাল-রানারা। ড্র করলেও গোল গড়ে এগিয়ে থাকার কারণে বাংলাদেশ শেষ ষোলো নিশ্চিত করতে পারবে। তাই অনেক সম্ভাবনার একটি ম্যাচকে সামনে রেখে আশাবাদী দলের হেড কোচ জেমি ডে, ‘কাতার উজবেকদের কাছে ছয় গোল খেলেও খাটো করে দেখছি না মোটেও। তাদেরও সুযোগ রয়েছে। আমরা তিন পয়েন্টের জন্য খেলব। জয় পেলে আমাদের পরবর্তী রাউন্ডে খেলা অনেকটাই নিশ্চিত হবে।’